Тое, што Статут быў зацверджаны, — цалкам заслуга канцлера ВКЛ Льва Сапегі. Пры звычайных абставінах гэты Статут кароль Рэчы Паспалітай ніколі б не зацвердзіў. Пасля смерці Стэфана Баторыя, які памёр 12 снежня 1586 года, кандыдатамі на прастол у Рэчы Паспалітай былі рускі цар Фёдар Іванавіч, якога падтрымлівала праваслаўная шляхта Беларусі і Украіны, шведскі каралевіч Жыгімонт Ваза, за якога стаяла каталіцкае духавенства і значная частка феадалаў-католікаў, а таксама аўстрыйскі эрцгерцаг Максіміліян. Але рускі цар хутка адмовіўся ад вылучэння сваёй кандыдатуры на трон, і галоўная барацьба разгарнулася паміж прыхільнікамі Жыгімонта Вазы і Максіміліяна. Прадстаўнікі Вялікага княства, скарыстаўшы гэтую барацьбу, прапанавалі Жыгімонту сваю падтрымку, калі ён зацвердзіць Статут, на што той і пагадзіўся.